Ontdek ons nou die ware krag van 'n gemeenskap? | Maroela Media
Dr Dirk Hermann is die bestuurshoof van Solidariteit. (Foto: Reint Dykema)
Die burgerregte-organisasie AfriForum se aktiewe ledetal het vandeesmaand die kwartmiljoenkerf verbygesteek en staan tans op 250 054 lede.
Solidariteit het op sy beurt van Mei tot Julie vanjaar met sowat 15 000 lede gegroei, wat 'n maandelikse groei van 30% beteken.
"Ons is dankbaar vir die rekordgetalle van mense wat by die organisasies aangesluit het te midde van die ekonomiese uitdagings wat die inperking meebring," het dr. Dirk Hermann, bestuurshoof van Solidariteit, gesê.
Hy meen die Suid-Afrikaanse ekonomie het reeds voor die Covid-19-pandemie gesukkel, maar dat die land se grootste ekonomiese krisis moontlik nog voorlê.
"Ekonome reken soveel as drie miljoen mense kan hul werk verloor, en terwyl die verlies aan werk verskriklik is, sien ons reeds ook 'n verlies aan inkomste by talle Suid-Afrikaners.
"Mense besef hier is 'n herskommeling van die arbeidsmag en ekonomie in Suid-Afrika en almal gaan daardeur geraak word."
Hermann het gesê mense besef hulle wil nie alleen staan as 'n krisis hulle tref nie. "Hulle soek beskerming en 'n soort solidariteit in gemeenskaporganisasies teen die probleme wat die wêreld en land in die gesig staar."
Dit is egter nie net AfriForum en Solidariteit wat in die tyd gegroei het nie, verskeie organisasies van die groter Solidariteit Beweging kry toenemend meer ondersteuning. Die Federasie vir Afrikaanse Kultuurorganisasies (FAK) het 'n rekordgetal aansluitings in die afsonderingstyd gehad, terwyl Solidariteit Helpende Hand ook toename aan ondersteuning in die tyd ondervind het.
"Die Covid-19-pandemie het die foutlyne van die ekonomie oopgebreek en hier het nou 'n versnelling van die toekoms plaasgevind," het Hermann gesê.
"Ons het altyd geweet die staat gaan toenemend wil sentraliseer terwyl dit verswak, dat die Suid-Afrikaanse ekonomie ook gaan verswak en minderhede verder gaan vervreem, maar 'n sterk gemeenskap is steeds die antwoord in hierdie tyd."
Dit is iets wat Kallie Kriel, uitvoerende hoof van AfriForum beaam. "Sterk gemeenskapsinstellings soos AfriForum dien as buffer teen 'n ANC-regering wat tydens die Covid-19-krisis selfs groter vyandigheid tenoor minderhede openbaar.
"Die feit dat die regering, met die goedkeuring van die hof selfs tydens 'n krisis ras as maatstaaf vir Covid-19-hulpverlening gebruik, asook die openlike rasbeheptheid by selfs die president van die land, stuur 'n sterk boodskap aan minderhede dat hulle self deur sterk burgerlike instellings na hul eie belange sal moet omsien," het Kriel gesê.
Volgens hom sal die kwartmiljoen lede AfriForum in staat stel om sy netwerk van meer as 150 buurtwagte en ander selfbestuurprojekte in plaaslike gemeenskappe nog verder uit te brei. Boonop kan dié organisasie se nasionale en internasionale veldtogte op 'n selfs groter skaal met die ondersteuning van bykomende lede aangepak word.
"AfriForum se krag lê nog altyd in sy lede. Daarom bedank ons elkeen van sy lede vir hulle volgehoue ondersteuning wat AfriForum se suksesse moontlik maak."
Hermann het op sy beurt gesê die Beweging hoor dikwels mense is bekommerd oor die staat wat al meer magsbehep raak.
"Mense moet besef die krag van 'n gemeenskap is soveel groter as dié van die staat. Die oomblik wanneer jy besef jy is nie van die staat afhanklik vir jou toekoms nie, is bevrydend. Dit is ook in dié oomblik wat jy self verantwoordelikheid kan neem om die sukses van jou eie toekoms te begin bou.
"Die Covid-19-pandemie leer ons ons kan vry van die staat wees."
Dankie solidariteit wat jul doen vir Afrikaanssprekendes en geregtigheid in SA. Help ASB om Tshwane onafhanklik van staats/ANC tentakels te kry!!!